钦定古今图书集成/历象汇编/庶征典/第070卷 > 《南至郊祭司天奏云物赋》郭遵
## 钦定古今图书集成/历象汇编/庶征典/第070卷 > 《南至郊祭司天奏云物赋》郭遵

惟肇祀于上元，必展礼于南至。至者作候，故用其吉
辰；南则向明，故就于阳位。盖取诸吉土，以父事天，降
皇车以尽敬，奉苍璧以告虔。至诚遂通，祯祥不能以
自閟；幽赞不昧，云物于是乎昭宣。及夫盛礼既毕，大
驾言旋，兆人仰观于空际，太史伏奏于君前曰：“当此
和煦，静无纤氛，照耀兮天垂爱景，霏微乎山出祥云”，
度青霄而匪徐匪疾，向丹阙而乍合乍分。应乎一阳
之始，焕乎五采之文。氤氲摇曳，去来无际。望之虽曰
崇朝，庆之知其嗣岁。谁谓其有叶，本乎触石而来；谁
谓其无心，偏舒捧日之势。岂非表王者之殊祉，答泰
坛之亲祭者乎？天子乃命百辟，诏有司。载笔以兹记
事，祝史叶其正辞。国庆可征，宁虞于水旱；年丰有待，
先咏其京坻。自跻仁寿之域，肯继《春秋》之时。且南正
上言，休征无咈。肯比夫观台之望，将为备于云物；子
月之祀，阴阳始交。岂比夫《鲁史》所纪，候启蛰而乃郊。
我礼逾旧，我祥靡究。望岁而知岁之穰，祀天而受天
之祐。五云八风之异，寸眸遂占；三百六旬之期，一日
可候。不然者，何以炳“焕图牒，发挥章奏？是知郊祀而
汉武奚匹，推历而轩后怀惭。照临之明兮将日月并
出；覆载之广兮与天地同参。臣有睹盛仪而瞻瑞物，
愿齐圣寿于终南